Covid-19-statistieke: Minder as 5 000 nuwe gevalle(Argieffoto: Unsplash) Die positiwiteitskoers van Covid-19-toetse het selfs verder gedaal en staan tans op 17,6%, ŉ daling van die 19% waarop dit ŉ dag tevore gestaan het. Dít nadat nog 4 482 nuwe gevalle van die koronavirus bevestig is. Dit bring die algehele getal bevestigde gevalle op 3 526 054 te staan. Hiervan het 3 286 952 mense reeds herstel. Die Nasionale Instituut vir Oordraagbare Siektes sê daar is in hierdie stadium 146 649 aktiewe gevalle van die virus. Nog 82 sterftes is bevestig en die algehele sterftesyfer staan op 92 453. Die Wes-Kaap bly die provinsie met die meeste nuwe gevalle (26%), gevolg deur KwaZulu-Natal (23%), Gauteng (22%), die Oos-Kaap (8%), die Noord-Kaap (6%), die Vrystaat (5%), Mpumalanga en Noordwes (4% elk) en Limpopo (3%). Die sewedaggemiddeld het ook gedaal en het teen Sondagaand op 19,8% gestaan, laer as die 20,6% van ŉ dag tevore. Nog 80 mense is weens Covid-19 in hospitale opgeneem, wat die totale syfer op 8 891 te staan bring.